钦定古今图书集成/理学汇编/文学典/第088卷 > 范梈
## 钦定古今图书集成/理学汇编/文学典/第088卷 > 范梈

按《元史虞集传》：“梈字亨父，一字德机，清江人。家贫早
孤，母熊氏，守志不他适，长而教之。梈天资颖异，所诵
读辄记忆，虽癯然清寒若不胜衣，于流俗中克自树
立，无苟贱意。居则固穷守节，竭力以养亲，出则假阴
阳之技以给旅食。耽诗工文，用力精深，人罕知者。年
三十六，始客京师，即有声诸公间。中丞董士选延之”
家塾。以朝臣荐为翰林编修官。秩满，御史台擢海南
海北道廉访司照磨。巡历遐僻，不惮风波瘴疠，所至
兴学教民，雪理冤滞甚众。迁江西、湖东长史，素称严
明，于僚属中独敬异之，选充翰林供奉御史台，又改
擢福建闽海道知事。闽俗素污，文绣局取良家子为
绣工，无别尤甚。梈作歌诗一篇述其弊，廉访使取以
上闻，皆罢遣之，其弊遂革。未几，移疾归故里。天历二
年，授湖南岭北道廉访司经历，以养亲辞。是岁母丧，
明年十月亦以疾卒，年五十九。所著诗文，多传于世。
梈持身廉正，居官不可干以私，疏食饮水，泊如也。吴
澄以道学自任，少许可，尝曰：“若亨父可谓特立独行
之士矣。”为文志其墓，以东汉诸君子拟之。